**З А П О В Е Д**

**№ РД-04-142**

**София, 20.04.2021г.**

На основание чл.3, ал.4 от Устройствения правилник на областните дирекции “Земеделие”, във връзка с чл.27, ал.8 от Закона за собствеността и ползването на земеделските земи /ЗСПЗЗ/, чл.56з, ал.1 от Правилника за прилагане на закона за собствеността и ползването на земеделски земи /ППЗСПЗЗ/ и на основание писмо, изх. № 66-2925/15.04.2021г., на Министъра на земеделието, храните и горите, изразяващо съгласие за започване на процедура за обявяване на търг по реда на чл. 27, ал. 8 от ЗСПЗЗ,

**Н А Р Е Ж Д А М :**

1. **Откривам първа процедура за провеждане на търг с тайно наддаване** за придобиване правото на собственост по реда на чл. 27, ал. 8 от ЗСПЗЗ на следния имот, частна държавна собственост, незастроен, негоден за земеделско ползване и неподлежащ на възстановяване по ЗСПЗЗ:

|  |  |  |  |  |  |  |
| --- | --- | --- | --- | --- | --- | --- |
| **№ по ред** | **Община** | **Землище** | **№**  **на имот** | **Площ**  **/дка/** | **Начална тръжна цена /лв./** | **Депозит /лв./** |
| 1 | Божурище | с. Хераково | 77246.197.1 | 1 184 | 45 304 | 4530,40 |

**Търгът се провежда в случай, че поне двама кандидати са подали заявление за участие.**

**Условия на участие:** Право на участие в търга имат физически лица, еднолични търговци и юридически лица, регистрирани по Търговския закон, които са **собственици на имоти в границите на стопанския двор, съседни на имота – предмет на търга**, като в следващ търг могат да участват всички заинтересовани лица.

**Подаване на документи за участие в търга:** Заявителите или упълномощеното от тях лице /писмено с нотариална заверка на подписа/ подават в Областна дирекция „Земеделие” – София област заявление по образец, утвърден от Министъра на земеделието, храните и горите със заповед РД-46-269/02.10.2020г., за участие в търга на основание чл.27, ал.8 изречение второ от ЗСПЗЗ. В заявлението се посочват:

- единен идентификационен код съгласно Закона за търговския регистър и регистъра на юридическите лица с нестопанска цел, когато заявлението се подава от юридическо лице или едноличен търговец;

- местоположението, номерът и площта на поземления имот;

- **предлаганата цена е в цяло число в лева и не може да бъде по-ниска от началната тръжна цена – изписана с цифри и словом, съгласно чл. 56л, ал. 3 от ППЗСПЗЗ.**

При подаване на заявлението се представя документ за самоличност на заявителя или на упълномощеното лице и се прилагат:

- **нотариално заверено пълномощно**, когато документите се подават от упълномощено лице;

- **платежен документ за внесен депозит** в оригинал за всеки имот поотделно, когато плащането не е извършено по електронен път;

- **протокол от заседание** на съответния оправомощен орган, съдържащ решение за закупуване на държавните имоти – предмет на продажбата, когато заявителят е юридическо лице;

- **декларация за обстоятелствата по чл.56к, ал.11 от ППЗСПЗЗ**, одобрена със Заповед № РД-04-25/09.02.2021 г. на директора на Областна дирекция „Земеделие“ – София област.

-**декларация, съгласно чл.13 от Общия Регламент относно защитата на личните данни (**Регламент /ЕС/ 2016/679).

Заявление, предоставено в незапечатан плик е недействително. Не се допускат за участие в търга кандидатите, чиито заявления са подадени след срока на чл. 56з, ал. 8 от ППЗСПЗЗ или не отговарят на изискванията на чл. 56к от ППЗСПЗЗ.

Получените в областната дирекция "Земеделие" – София област пликове със заявления за участие в търга, без да се разпечатват, се записват с входящ номер, дата и час, отразени върху плика и заведени във входящ регистър, за което на приносителя се издава документ.

**Място и срок на получаване и подаване на заявления:** Документите за участие в търгасе получават и подават в сградата на Областна дирекция „Земеделие”- София област, бул. „Витоша” № 4, ет.6, всеки работен ден от 9.00 часа до 17.30 часа, в срок от 30/ тридесет/ календарни дни, считано от деня, следващ датата на публикуване на заповедта в местен вестник. Документи за участие в търга могат да бъдат изтеглени и от интернет страницата на Дирекцията.

**Началната тръжна цена** за участие в търга е определена по реда на чл.56ж, ал.2 от ППЗСПЗЗ.

**Депозитът за участие в търга** е в размер на 10 на сто от началната тръжна цена на имота, съгласно чл.56з, ал.8 от ППЗСПЗЗ. Върху депозита не се начислява лихва и не подлежи на връщане при отказ за сключване на договор. Банковото бордеро за внесения депозит се представя заедно с документите за участие в търга / в оригинал /. Плащанията се извършват в български лева, по банков път по сметка на ОД „Земеделие” – София област в „**УниКредит Булбанк**”, **IBAN: BG67 UNCR 7000 3319 7337 51**, **BIC: UNCRBGSF**. Основание за плащане: депозит за участие в търг по реда на чл.27, ал.8 от ЗСПЗЗ – изписва се и номера на поземления имот.

Директорът на ОД „Земеделие” – София област в 3-дневен срок след изтичане на крайния срок за подаване на заявленията за участие в търга, назначава със заповед тръжната комисия.В 14 – дневен срок тръжната комисия разглежда заявленията, класира предложенията и определя спечелилия търга кандидат за всеки имот.

**Търгът се провежда** в сградата на Областна дирекция „Земеделие” – София област, находяща се в гр.София, бул. „Витоша” № 4, ет. 6, като офертите се разглеждат по реда на входирането им във входящия дневник на ОД „Земеделие” – София област. **Търгът може да се проведе само когато за всеки обявен имот са подадени повече от едно заявление за участие от лица, собственици на отделни имоти, съседни на имота - обект на търга, допуснати за участие в търга**. Не се допускат за участие кандидатите, придобили собственост върху имоти в границите на стопанския двор, съседни на имота - обект на търга, образувани в резултат на делба или обединяване след откриване на тръжната процедура.

Търгът се счита за спечелен от участника, който е предложил най-висока цена. За резултатите от търга комисията съставя протокол по реда на чл. 56м от ППЗСПЗЗ. Съгласно чл. 56м, ал. 2 от ППЗСПЗЗ, протоколът се обявява на посоченото в настоящата заповед място, като в 7-дневен срок от обявяването му участниците в търга могат да направят писмени възражения до тръжната комисия. Тръжната комисия се произнася по възраженията в 5-дневен срок, като за разглеждането им се съставя протокол, в който се посочват мотивите за приемането или за отхвърлянето им. Протоколът се подписва от членовете на тръжната комисия и се обявява на посоченото в заповедта публично място.

**Място за обявяване на протоколa за резултатите от търга:** интернет страницата на Областна дирекция „Земеделие” – София област, както и на информационното табло на Областна дирекция „Земеделие” - София област, град София, бул. „Витоша” № 4, ет.6.

Лицата, които придобиват имотите по реда на чл.27, ал.8 от ЗСПЗЗ, заплащат разходите съгласно чл.56ш, ал.1 от ППЗСПЗЗ. За имотите в регулация, съгласно чл.45, ал.5, т.1 от ЗДДС, се дължи данък добавена стойност върху продажната цена.

В случаите по чл. 56н от ППЗСПЗЗ, когато кандидатите за един и същ имот са предложили една и съща цена, между тях се провежда търг с явно наддаване по чл. 56н и чл. 56о от ППЗСПЗЗ с начална цена – равна на предложената от кандидатите при търга с тайно наддаване, увеличена с една стъпка, като стъпката за наддаване е в размер на 100 (сто) лева. Председателят на комисията, уведомява по реда на ГПК кандидатите, предложили една и съща цена за имот, за деня, часа, условията и реда за провеждане на търга с явно наддаване. На първо място в явния търг се класира кандидатът, предложил най-висока цена за даден имот. При явяване само на един кандидат за даден имот, същият се обявява за спечелил търга при обявената от него тръжна цена в търга с тайно наддаване.

**Условия за връщане на депозита** – депозитът на спечелилия търга участник се прихваща от цената на придобиване на имота. Внесените депозити от некласираните кандидати се възстановяват в 7 – дневен срок след приключване на търга, а депозитът на кандидата класиран на второ място – след подписване на договора със спечелилия кандидат. Депозитите на кандидатите класирани на първо и второ място не се възстановяват, в случаи на отказ за сключване на договор.

**Настоящата заповед да се публикува** на интернет страницата на ОД „Земеделие” –София област, на страницата на Министерство на земеделието, храните и горите, в един местен вестник най-малко 30 календарни дни, преди крайния срок за подаване на заявленията за участие в търга.

В 3-дневен срок от издаване на настоящата заповед, да се обяви на информационното табло на ОД „Земеделие” – София област, в Общинската служба по земеделие, в общината и в кметството на населеното място по местонахождение на имотите.

**АНТОНИЯ СТОИМЕНОВА / П /**

*Директор на*

*Областна дирекция „Земеделие”*

*София област*